TAQSIMA I –

PERSPETTIVA FINANZJARJA MILL-2000 SA L-2006:TIFSIR U DISPOSIZZJONIJIET TA' IMPLIMENTAZZJONI A. Kontenut u skop tal-perspettiva finanzjarja 8. Il-perspettiva finanzjarja mill-2000 sa l-2006, stabbilita fl-Anness I, hi parti integrali minn dan il-Ftehim. Tikkostitwixxi qafas ta' referenza għad-dixxiplina fuq l-estimi interistituzzjonali. Il-kontenut tagħha hu konsistenti mal-konklużjonijiet tal-Kunsill Ewropew ta' Berlin ta' l-24 u l-25 ta' Marzu 1999. 9. Il-perspettiva finanzjarja hi intenzjonata biex tiżgura li, f'perjodu medju, l-infiq ta' l-Unjoni Ewropea, mqassam skond kategoriji wisgħin, jiżviluppa b'mod ordinat u fil-limiti tar-riżorsi tiegħu stess. 10. Il-perspettiva finanzjarja mill-2000 sa l-2006 tistabbilixxi, għal kull waħda mis-snin u għal kull intestatura jew subintestatura, ammonti ta' nfiq skond l-approprjazzjonijiet għar-rabtiet. It-totali ta' l-ammonti kollha ta' l-infiq huma murija ukoll f'termini ta' approprjazzjonijiet għal rabtiet u approprjazzjonijiet għal ħlasijiet. Huma identifikati ukoll l-approprjazzjonijiet għall-ħlasijiet li tħallew għat-tkabbir u li għandhom jintużaw skond it-tieni subparagrafu tal-paragrafu 25. Dawn l-ammonti kollha huma espressi fi prezzijiet ta' l-1999, ħlief ir-riserva monetarja, fejn l-ammonti huma espressi fi prezzijiet kurrenti. Il-perspettiva finanzjarja ma tqisx partiti ta' l-estimi li huma ffinanzjati minn dħul sinjalat fit-tifsira ta' l-Artikolu 4 tar-Regolament Finanzjarju tal-21 ta' Diċembru 1977 applikabbli għall-estimi ġenerali tal-Komunitajiet Ewropej ( 7 ), minn hawn 'il quddiem imsejjaħ “ir-Regolament Finanzjarju”. Partiti speċifiċi ta' nfiq jistgħu jiġu ffinanzjati biss sal-limitu stabbilit għal dan il-għan u bla ħsara għat-tieni subparagrafu tal-paragrafu 11. Informazzjoni relatata ma' operazzjonijiet li mhumiex inklużi fl-estimi ġenerali tal-Komunitajiet Ewropej u l-iżvilupp prevedibbli fil-kategoriji diversi tar-riżorsi ta' l-istess Komunità huma elenkati, bħala indikazzjoni, f'tabelli separati. Din l-informazzjoni hi aġġornata kull sena meta jsir l-aġġustament tekniku għall-perspettiva finanzjarja. Il-linja ta' gwida agrikola tibqa' l-istess. Għandha tiġi eżaminata mill-ġdid fuq il-bażi ta' rapport li l-Kummissjoni għandha tippreżenta lill-Kunsill qabel it-tkabbir ta' l-Unjoni Ewropea li jmiss biex isir kull aġġustament li jkun meqjus li hu meħtieġ. 11. L-istituzzjonijiet jirrikonoxxu li kull wieħed mill-ammonti assoluti murija fil-perspettiva finanzjarja mill-2000 sa l-2006 jirrappreżenta limitu annwali fuq l-infiq taħt l-estimi ġenerali tal-Komunitajiet Ewropej. Bla ħsara għal kull bidla f'dawn il-limiti skond id-disposizzjonijiet ta' dan il-Ftehim, jintrabtu li jużaw is-setgħat rispettivi tagħhom b'dak il-mod li josservaw mal-limiti diversi ta' nfiq annwali waqt kull proċedura dwar l-estimi u meta jkunu qed jimplimentaw l-estimi tas-sena konċernata. Madankollu, il-limiti taħt l-intestatura 7 tal-perspettiva finanzjarja (għajnuna ta' qabel l-adeżjoni) huma indikattivi skond in-natura tagħhom stess u ż-żewġ fergħat ta' l-awtorità fuq l-estimi jistgħu flimkien diddeċiedu li jibdlu t-tqassim waqt il-proċedura ta' l-estimi. 12. Iż-żewġ fergħat ta' l-awtorità fuq l-estimi jaqblu li jaċċettaw, sakemm tibqa' fis-seħħ il-perspettiva finanzjarja mill-2000 sa l-2006, ir-rati massimi ta' żieda għal infiq mhux obbligatorju li joħroġ mill-estimi stabbiliti fi ħdan il-limiti ffissati mill-perspettiva finanzjarja. Ħlief fl-intestatura 2 tal-perspettiva finanzjarja (operazzjoni strutturali), għall-għanijiet ta' ġestjoni finanzjarja tajba, l-istituzzjonijiet għandhom jiżguraw kemm ikun possibli waqt il-proċedura ta' l-estimi u fil-ħin ta' l-adozzjoni ta' l-estimi li jitħallew marġini suffiċjenti disponibbli taħt il-limiti għall-intestaturi diversi. Fi ħdan ir-rati massimi ta' żieda għal infiq mhux obbligatorju speċifikati fl-ewwel subparagrafu, il-Parlament Ewropew u l-Kunsill jintrabtu li jirrispettaw l-allokazzjonijiet ta' approprjazzjonijiet marbutin previsti fil-perspettiva finanzjarja għal operazzjonijiet strutturali. 13. L-ebda att adottat taħt il-proċedura ta' kodeċiżjoni mill-Parlament Ewropew u mill-Kunsill u lanqas ebda att adottat mill-Kunsill li jinvolvi eċċess fuq l-approprjazzjonijiet disponibbli fl-estimi jew l-allokazzjonijiet disponibbli fil-perspettiva finanzjarja skond il-paragrafu 11 ma jistgħu jiġu implimentati f'termini finanzjarji sakemm l-estimi ma jkunux ġew emendati u, jekk ikun neċessarju, il-perspettiva finanzjarja ma tkunx ġiet riveduta kif jixraq skond il-proċedura rilevanti għal kull wieħed minn dawn il-każijiet. 14. Għal kull waħda mis-snin koperti mill-perspettiva finanzjarja, l-approprjazzjonijiet totali għal ħlasijiet meħtieġa, wara li jsir l-aġġustament annwali u wara li jitqiesu aġġustamenti oħra jew reviżjonijiet, ma għandhomx ikunu hekk li jipproduċu rata ta' sejħiet lura għar-riżorsi tagħhom stess li teċċedi l-limitu fis-seħħ għal dawn ir-riżorsi. Jekk ikun hemm bżonn, iż-żewġ fergħat ta' l-awtorità fuq l-estimit għandhom jiddeċiedu, waqt li jaġixxu fuq proposta tal-Kummissjoni u skond ir-regoli dwar il-votazzjoni stabbiliti fil-ħames subparagarfu ta' l-Artikolu 272(9) tat-Trattat li jistabbilixxi l-Komunità Ewropea (minn hawn 'il quddiem imsejjaħ “it-Trattat KE”), li jirriduċu l-limiti stabbiliti fil-perspettiva finanzjarja sabiex jiġi żgurat li jiġi osservat l-limitu tar-riżorsi tagħhom stess. B. Aġġustamenti annwali tal-perspettiva finanzjarja Aġġustamenti tekniċi 15. Kull sena l-Kummissjoni, waqt li taġixxi bil-quddiem tal-proċedura ta' l-estimi għas-sena n + 1, għandha tiddeċiedi dwar l-linja ta' gwida agrikola u tagħmel l-aġġustamenti tekniċi li ġejjin lill-perspettiva finanzjarja skond il-movimenti fil-prodott gross nazzjonali (GNP) u l-prezzijiet: (a) valutazzjoni mill-ġdid, skond il-prezzijiet tas-sena n + 1, tal-limiti u tal-figuri globali għall-approprjazzjonijiet għal rabtiet u l-approprjazzjonijiet għal ħlasijiet, bl-eċċezzjoni tar-riżerva monetarja; (b) kalkolu tal-marġni disponibbli taħt il-limitu ta' riżorsi tagħhom stess. Il-Kummissjoni għandha tagħmel dawn l-aġġustamenti tekniċI fuq il-bażi tad-data ekonomika u tbassir l-aktar reċenti li jkunu disponibbli. Madankollu, l-aġġustament tekniku għal-limitu ta' l-intestatura 1 tal-perspettiva finanzjarja (agrikultura) għandha tkun ibbażata fuq riduzzjoni ta' 2 % kull sena. L-aġġustament tekniku tal-limitu għas-subintestatura “Fondi Strutturali” ikun ibbażat fuq ir-riduzzjoni totali stipulata fir-regolamenti dwar Fondi Strutturali biex tiġi determinata l-programmazzjoni ta' l-operazzjonijiet korrispondenti. Il-bażi ta' l-indiċi li magħha għandhom jintrabtu l-allokazzjonijiet għall-2004 sa l-2006 għandha tiġi riveduta permezz ta' aġġustament tekniku, jekk ikun meħtieġ, mill-Kummissjoni qabel il-31 ta' Diċembru 2003 fuq il-bażi ta' l-informazzjoni l-aktar reċenti disponibbli. Ma jista' jkun hemm l-ebda aġġustament wara l-fatt ta' l-allokazzjonijiet għal snin ta' qabel. Ir-riżultati ta' dawn l-aġġustamenti u t-tbassir ekonomiku fondamentali għandhom jiġu komunikati liż-żewġ fergħat ta' l-awtorità fuq l-estimi. Ma jista' jsir l-ebda aġġustament tekniku ieħor dwar is-sena in kwistjoni, la matul is-sena u lanqas bħala koorezzjonijiet wara l-fatt fi snin sussegwenti. Aġġustamenti konnessi ma' l-implimentazzjoni 16. Meta tinnotifika liż-żewġ fergħat ta' l-awtorità fuq l-estimi dwar l-aġġustamenti tekniċi għall-perspettiva finanzjarja, l-Kummissjoni għamdha tippreżenta kull proposta għal aġġustamenti lill-approprjazzjonijiet totali li hi tqis li jkunu meħtieġa, fid-dawl ta' l-implimentazzjoni, biex tiżgura progress ordinat rigward l-approprjazzjonijiet għar-rabtiet. 17. Għall-eżerċizzju dwar l-aġġustament fl-2001 u f'każ ta' dewmien fl-adozzjoni ta' programmi għal operazzjonijiet strutturali, ż-żewġ fergħat ta' l-awtorità fuq l-estimi jintrabtu li jawtorizzaw, fuq proposta mill-Kummissjoni, it-trasferiment għal snin sussegwenti, f'eċċess tal-limiti korrispondenti dwar l-infiq, ta' l-allokazzjonijiet mhux użati fl-2000. 18. Il-Parlament Ewropew u l-Kunsill għandhom jieħdu deċiżjonijiet dwar dawn il-proposti qabel l-1 ta' Mejju tas-sena n, skond ir-regoli dwar il-votazzjoni stabbiliti fil-ħames subparagrafu ta' l-Artikolu 272(9) tat-Trattat KE. Ċ. Reviżjoni tal-perspettiva finanzjarja 19. B'żieda għall-aġġustamenti tekniċi regolari u l-aġġustamenti konformi mal-kondizzjonijiet ta' implimentazzjoni, l-perspettiva finanzjarja tista' tiġi riveduta b'mod konformi mar-riżorsi tagħhom stess, fuq proposta mill-Kummissjoni, f'każ ta' ċirkostanzi mhux preveduti. 20. Bħala regola ġenerali, kull proposta bħal din għal reviżjoni għandha tiġi ppreżentata u adottata qabel il-bidu tal-proċedura dwar l-estimi għas-sena jew l-ewwel sena tas-snin konċernati. Kull deċiżjoni biex tiġi riveduta l-perspettiva finanzjarja bi perċentwali sa 0,03 % tal-GNP Komunitarju fi ħdan il-marġni għall-infiq mhux prevedut għandha tittieħed miż-żewġ fergħat ta' l-awtorità fuq l-estimi flimkien, li jaġixxu skond ir-regoli tal-votazzjoni stabbiliti fil-ħames subparagrafu ta' l-Artikolu 272(9) tat-Trattat KE. Kull revużjoni tal-perspettiva finanzjarja bi perċentwali ogħla minn 0,03 % tal-GNP Komunitarju fi ħdan il-marġni għall-infiq mhux prevedut għandha tittieħed miż-żewġ fergħat ta' l-awtorità fuq l-estimi flimkien, bil-Kunsill jaġixxi unanimament. 21. Ħlief għall-infiq taħt l-intestatura 2, l-istituzzjonijiet għandhom jeżaminaw l-iskop ta' l-allokazzjoni mill-ġdid ta' nfiq bejn il-programmi koperti bl-intestatura konċernata fir-reviżjoni, b'attenzjoni partikolari għal kull nuqqas ta' utilizzazzjoni sħiħa prevedut ta' approprjazzjonijiet. L-għan għandu jkun li ammont sinifikattiv, f'termini assoluti u bħala perċentwali ta' nfiq ġdid ippjanat, għandu jkun fi ħdan il-limitu eżistenti għall-intestatura. L-istituzzjonijiet għandhom ukoll jeżaminaw l-iskop li jpaċu t-tkabbir ta' limitu għal intestatura waħda billi jnaqqsu l-limitu għal oħra. L-ammonti disponibbli taħt l-intestaturi 1 sa 6 tal-perspettiva finanzjarja ma jistgħux f'ebda ħin jintużaw għall-intestatura 7 tal-perspettiva finanzjarja (għajnuna qabel l-adeżjoni) u, bil-maqlub, l-infiq riżervat għall-għajnuna qabel l-adeżjoni ma jistax juntuża għall-intestaturi 1 sa 6. L-ammonti disponibbli għall-adeżjoni jistgħu jintużaw biss biex jkopru l-infiq li joħroġ bħala konsegwenza diretta tat-tkabbir, u ma jistgħux jkopru nfiq mhux prevedut li joħroġ mill-intestaturi 1 sa 7 tal-perspettiva finanzjarja. Bil-maqlub, nfiq sinjalat għall-intestaturi 1 sa 7 ma jistax jintuża biex jissupplimenta n-nefqa ta' adeżjonijiet ġodda. Kull reviżjoni ta' l-infiq obbligatorju fil-perspettiva finanzjarja ma tistax twassal għal riduzzjoni fl-ammont disponibbli għal infiq mhux obbligatorju. Kull reviżjoni għandha żżomm relazzjoni xierqa bejn rabtiet u ħlasijiet. D. Konsegwenzi għan-nuqqas ta' deċiżjoni konġunta dwar l-aġġustament jew ir-reviżjoni tal-perspettiva finanzjarja 22. Fin-nuqqas ta' deċiżjoni konġunta mill-Parlament Ewropew u l-Kunsill dwar xi aġġustament jew reviżjoni tal-perspettiva finanzjarja proposti mill-Kummissjoni, l-ammonti ffissati qabel għandhom, wara l-aġġustament tekniku annwali, jibqgħu japplikaw għal-limiti ta' nfiq għas-sena in kwistjoni. E. Riżervi 23. It-tliet riżervi li jidhru fl-intestatura 6 tal-perspettiva finanzjarja huma mdaħħlin fl-estimi ġenerali tal-Komunitajiet Ewropej. Ir-riżorsi neċessarji għandhom jissejħu biss meta dawn ir-riżervi jiġu implimentati: (a) ir-riżerva monetarja hija intenzjonata li tkopri, matul is-snin 2000 sa 2002, l-impatt fuq l-infiq ta' l-estimi dwar l-agrikultura għal moviment sinifikattivi u mhux preveduti fil-parità bejn l-ewro u d-dollaru Amerikan f'relazzjoni mal-parità użata fl-estimi; (b) ir-riżerva biex jiġu garantiti self lil pajjiżi mhux membri hija maħsuba biex tippermetti li l-intestaturi ta' l-estimi li minnhom jinħareġ is-self jikkostitwixxu l-Fond ta' Garanzija ( 8 ) u għal xi ħlasijiet addizzjonali jekk debitur jonqos milli jħallas id-debitu; (ċ) l-għan tar-riżerva għall-għajnuna f'emerġenza hu biex tipprovdi rispons minnufih għall-ħtiġiet speċifiċi ta' għajnuna għal pajjiżi mhux membri wara ġrajjiet li ma setgħux ġew mbassra meta ġew stabbiliti l-estimi, l-ewwelnett u prinċiparjament għal operazzjonijiet umanitarji. Meta l-Kummissjoni jidhrilha li għandha taqa' fuq waħda minn dawn ir-riżervi, għandha tippreżenta proposta għat-trasferiment korrispondenti liż-żewġ fergħat ta' l-awtorità fuq l-estimi. Kull proposta tal-Kummissjoni biex jinġibdu flus mir-riżerva għall-għajnuna f'emerġenza għandha, madankollu, tkun preċeduta minn eżami ta' l-iskop għall-allokazzjoni mill-ġdid ta' approprjazzjonijiet. Fl-istess ħin li tippreżenta l-proposta tagħha għal trasferiment, il-Kummissjoni għandha tibda' proedura ta' diskussjoni bejn tlieta, jekk meħtieġ f'forma simplifikata, biex tikseb il-qbil taż-żewġ fergħat ta' l-awtorità fuq l-estimi dwar il-ħtieġa li tintuża' r-riżerva u l-ammont meħtieġ. Jekk il-proposta tal-Kummissjoni ma tiksibx il-qbil taż-żewġ fergħat ta' l-awtorità fuq l-estimi, u jekk il-Parlament Ewropew u l-Kunsill ma jirnexxilhomx jaqblu fuq posizzjoni komuni, huma ma għandhomx jieħdu deċiżjoni dwar il-proposta tal-Kummissjoni għal trasferiment. F. Strument ta' flessibilità 24. L-istrument ta' flessibilità b'limitu annwali ta' 200 miljun ewro hu intiż biex jippermetti l-finanzjament, għal sena finanzjarja partikolari u sa l-ammont indikat, ta' nfiq indikat b'mod ċar li ma setax ikun iffinanzjat fi ħdan il-limiti disponibbli għal intestatura waħda jew aktar. Il-porzjon ta' l-ammont annwali li ma tintużax tinżamm u tintbagħat għas-sena n + 2. Jekk l-istrument hu mobilizzat, l-ewwel isir użu mill-ammonti li jinżammu u jintbagħtu għas-sena ta' wara, skond ordni ta' kemm ikun ilu. Il-porzjon ta' l-ammont annwali mis-sena n li ma tintużax fis-sena n + 2 tiddekadi. L-istrument ta' flessibilità ma għandux, bħala regola, jintuża' biex ikopri l-istess ħtiġiet għal sentejn fuq xulxin. Il-Kummissjoni tagħmel proposta biex jintuża l-istrument ta' flessibilità wara li tkun eżaminat il-possibilitajiet kollha għall-allokazzjoni mill-ġdid ta' l-approprjazzjonijiet taħt l-intestatura li teħtieġ infiq addizzjonali. Il-proposta tkun tirrigwarda l-prinċipju dwar l-użu ta' l-istrument u għandha tidentifika l-ħtiġiet li jridu jiġu koperti u l-ammont meħtieġ. Tista' tiġi preżentata, għal xi finanzjarja partikolari, waqt il-proċedura dwar l-estimi. Il-proposta tal-Kummissjoni għandha tiġi inkluża fl-abbozz preliminari ta' l-estimi jew ikun hemm magħha, skond ir-Regolament Finanzjarju, l-istrument xieraq dwar l-estimi. Id-deċiżjoni biex jintuża l-istrument ta' flessibilità għandha tittieħed miż-żewġ fergħat ta' l-awtorità fuq l-estimi skond ir-regoli tal-votazzjoni taħt il-ħames subparagrafu ta' l-Artikolu 272(9) tat-Trattat KE. Għandu jintlaħaq ftehim permezz tal-proċedura ta' konċiljazzjoni prevista fit-Taqsima II, Sezzjoni A u fl-Anness III ta' dan il-Ftehim. Ġ. Aġġustament tal-perspettiva finanzjarja biex jipprovdi għat-tkabbir 25. Meta l-Unjoni titkabbar biex tinkludi Stati Membri ġodda waqt il-perjodu kopert bil-perspettiva finanzjarja, l-Parlament Ewropew u l-Kunsill, waqt li jaġixxu fuq proposta mill-Kummissjoni u skond ir-regoli tal-votazzjoni taħt il-ħames subparagrafu ta' l-Artikolu 272(9) tat-Trattat KE, għandhom flimkien jaġġustaw il-perspettiva finanzjarja biex jitqiesu l-ħtiġiet ta' nfiq li jirriżultaw minn dan it-tkabbir. Bla ħsara għar-riżultati tan-negozjati dwar l-adeżjoni, l-bidla fl-intestaturi kkonċernati ma għandhiex teċċedi l-ammonti murija fil-qafas finanzjarju indikattiv msejjes fuq is-supposizzjoni ta' Unjoni mkabbra b'sitt Stati Membri ġodda mill-2002 u li hemm fl-Anness II, li jifforma parti integrali minn dan il-Ftehim. Il-ħtiġiet addizzjonali għandhom jiġu koperti mill-ammonti disponibbli li jitħallew għal dan il-għan fil-perspettiva finanzjarja u, jekk ikun neċessarju, billi jintużaw riżorsi addizzjonali tagħhom stess li jirriżultaw mill-GNP miżjud wara t-tkabbir ta' l-Unjoni. H. Kemm iddum il-perspettiva finanzjarja u konsegwenzi ta' l-assenza ta' perspettiva finanzjarja 26. Qabel l-1 ta' Lulju 2005, il-Kummissjoni għandha tippreżenta proposti għal perspettiva finanzjarja ġdida ta' terminu medju. Jekk iż-żewġ fergħat ta' l-awtorità fuq l-estimi ma jaqblux dwar perspettiva finanzjarja ġdida, u sakemm il-perspettiva finanzjarja eżistenti ma tiġix denunzjata minn waħda mill-partijiet ta' dan il-Ftehim, il-limiti tas-sena ta' qabel koperti bil-perspettiva finanzjarja eżistenti għandhom jiġu aġġustati skond il-paragrafu 15 billi tiġi applikata għal dawn l-ammonti r-rata medja ta' żieda osservata matul il-perjodu preċedenti, bl-esklużjoni ta' kull aġġustament magħmul biex jitqies it-tkabbir ta' l-Unjoni. Din ir-rata ta' żieda ma għandhiex, madankollu, teċċedi r-rata li biha jikber il-GNP tal-Komunità għas-sena in kwistjoni.